በምሥራቅ አማራ የተከሰተውን የአንበጣ መንጋ የመከላከል ጥረቱ ቢቀጥልም ምንጩ ላይ መቆጣጠር አለመቻሉ አደገኛ መሆኑ ተገለጸ፡፡
በምሥራቅ አማራ ኦሮሞ ብሔረሰብ አስተዳደር፣ ደቡብ ወሎ እና ሰሜን ወሎ ዞን ከዘጠኝ ባላነሱ ወረዳዎች ያጋጠመውን የበረሃ አንበጣ መቆጣጠር ፈታኝ መሆኑን የክልሉ ግብርና ቢሮ አስታወቀ፡፡ የቢሮው ምክትል ኃላፊ ዶክተር ሰሎሞን አሰፋ ለአብመድ እንዳስታወቁት የበረሃ አንበጣው እንደ አዲስ እየተፈለፈለና የዕድገት ደረጃውን እየጨረሰ ከሚነሳበት የአፋርና ሶማሌ ክልሎች አካባቢ የተደራጀ የኬሚካል ርጭት አለመደረጉ የመከላከል ሥራውን ፈታኝ አድርጎታል፡፡
ዛሬ በሰሜን ወሎ ዞን ሀብሩ ወረዳ ከፍተኛ የአንበጣ መንጋ መኖሩን ያስወቁት ዶክተር ሰሎሞን ‹‹ኅብረተሰቡን አነቃንቀን በርችትም ጭምር ተረጋግቶ እንቁላል እንዳይጥል የመረበሽ ሥራ እየሠራን ነው፤ ኅብረተሰቡም በነቂስ ወጥቶ ለመከላከል እየሞከረ ነው፤ አካባቢው በአውሮፕላን ለመርጨት ስለማይመችና ቢመችም አውሮፕኖቹ በብልሽት ስለቆሙ በሰው እና ተሽከርካሪ ታግዘን ለመከላከል እየጣርን ነው›› ብለዋል፡፡
በኦሮሞ ብሔረሰብ አስተዳደር ደዌ ሀረዋ አካባቢ በኩል የገባው የበረሃ አንበጣ በደቡብ ወሎ ዞን አድርጎ የደሴ ወልድያ አስፓልት መንገድን በመከተል ወደ ሰሜን ወሎ መግባቱን ነው ምክትል ቢሮ ኃላፊው ያመለከቱት፡፡
‹‹በተሽከርካሪም በሰው ኃይልም የኬሚካል ርጭት እየተደረገ ነው፤ የወልድያና ደሴ ተማሪዎች፣ ወጣቶችና አቅም ያለው ሁሉ እንዲሁም ማንኛውም ተሽከርካሪ ተሰማርቶ ለመከላል እየሠራ ነው›› ብለዋል፡፡
ባለቤትነታቸው የምሥራቅ አፍሪካ የበረሃ አንበጣ መቆጣጠሪያ የሆኑ ሁለት የኬሚካል መርጫ አውሮፕላኖች እንደነበሩ የገለጹት ዶክተር ሰሎሞን ‹‹አንዱ ኮምቦልቻ ሌላኛው ድሬዳዋ በብልሽት ምክንያት አርፈዋል፤ መለዋወጫ ዛሬ ከኬንያ አዲስ አበባ መግባት ጀምሯል፤ ምናልባት አውሮፕላኖቹ አፋርና ሶማሌ ክልሎች ላይ ከመነሻው ረጭተው ካልተገታ አደገኛ ነው›› ብለዋል፡፡